Ρυθμό ανάπτυξης 1,3% το τρίτο τρίμηνο του τρέχοντος έτους ανακοίνωσε η ΕΛΣΤΑΤ. Σύμφωνα με τα προσωρινά στοιχεία της ΕΛΣΑΤ, σε τριμηνιαία βάση η άνοδος είναι 0,3% του ΑΕΠ. Με βάση αυτή την επίδοση η ανάπτυξη του πρώτου εννεαμήνου διαμορφώνεται σε 1,1% του ΑΕΠ.

Υπενθυμίζεται ότι η κυβερνητική πρόβλεψη για το ΑΕΠ στον προϋπολογισμό που κατατέθηκε πρόσφατα έχει αναθεωρηθεί επί τα χείρω στο 1,6% του ΑΕΠ, έναντι προηγούμενης εκτίμησης για 1,8% του ΑΕΠ στο προσχέδιο και αρχικής, πέρυσι, για 2,7%.

Στο 1,6% είχε τοποθετήσει τον πήχη για φέτος η Κομισιόν στις φθινοπωρινές προβλέψεις για την οικονομία. Ο ΟΟΣΑ εκτιμά ότι το ΑΕΠ θα αναπτυχθεί φέτος κατά 1,4%. Η Τράπεζα της Ελλάδος προβλέπει ότι η ανάπτυξη κατά μέσον όρο το 2017 η οικονομία θα αναπτυχθεί με ρυθμό 1,7%. Ο ΙΟΒΕ έχει βάλει τον πήχη στο 1,3% του ΑΕΠ για το τρέχον έτος στην τριμηνιαία έκθεσή του.

Κύκλοι του υπουργείου Οικονομικών αναφέρουν «πεποίθησή μας είναι πως θα επαληθευθεί η πρόβλεψη του προϋπολογισμού για ετήσιο ρυθμό ανάπτυξης 1,6% το 2017» , μετά από τη σημερινή ανακοίνωση της ΕΛΣΤΑΤ. Σύμφωνα με τους ίδιους κύκλους, το 1,3% που ανακοινώθηκε είναι η αρχική εκτίμηση και πρέπει να περιμένουμε το τελικό αποτέλεσμα για να βγάλουμε ασφαλή συμπεράσματα για το 2017, ενώ είναι θετικό πως η ΕΛΣΤΑΤ αναθεωρεί την αρχική εκτίμηση για το β’ τρίμηνο από 0,8% σε 1,6%.

Τα στοιχεία της ΕΛΣΤΑΤ δείχνουν μεγάλη μείωση της κατανάλωσης (κατά 1% που προέρχεται αποκλειστικά από το δημόσιο λόγω της υπερσυγκράτησης δαπανών). Καταγράφουν επίσης και πολύ μεγάλη μείωση των ιδιωτικών Επενδύσεων (ακαθάριστες επενδύσεις παγίου κεφαλαίου) κατά 8,5%.

Αύξηση κατά 7,8% κατέγραψαν οι εξαγωγές, κυρίως αυτές των υπηρεσιών λόγω του τουρισμού (αύξηση κατά 12,6% στις εξαγωγές υπηρεσιών). Ωστόσο, σε μεγάλο βαθμό αντισταθμίστηκαν από αύξηση κατά 9,3% των εισαγωγών.

Τριμηνίες μεταβολές

Οι μεταβολές των κυριότερων μακροοικονομικών μεγεθών σε όρους όγκου με εποχική διόρθωση έχουν ως εξής:

Η συνολική τελική καταναλωτική δαπάνη μειώθηκε κατά 0,1% σε σχέση με το 2° τρίμηνο του 2017.

Οι ακαθάριστες επενδύσεις παγίου κεφαλαίου μειώθηκαν κατά 6,1 % σε σχέση με το 2° τρίμηνο του 2017.

Αύξηση κατά 5,0% σε σχέση με το 2° τρίμηνο του 2017 παρουσίασαν οι εξαγωγές αγαθών και υπηρεσιών. Οι εξαγωγές αγαθών μειώθηκαν κατά 0,6% ενώ οι εξαγωγές υπηρεσιών αυξήθηκαν κατά 9,8%.

Αύξηση κατά 0,4% σε σχέση με το 2° τρίμηνο του 2017 παρουσίασαν οι εισαγωγές αγαθών και υπηρεσιών. Οι εισαγωγές αγαθών μειώθηκαν κατά 0,6% ενώ οι εισαγωγές υπηρεσιών αυξήθηκαν κατά 3,3%.

Ετήσιες μεταβολές

Η συνολική τελική καταναλωτική δαπάνη παρουσίασε μείωση 1% σε σχέση με το 3° τρίμηνο του 2016.

Οι ακαθάριστες επενδύσεις παγίου κεφαλαίου μειώθηκαν κατά 8,5% σε σχέση με το 3° τρίμηνο του 2016.

Αύξηση κατά 7,8% σε σχέση με το 3° τρίμηνο του 2016 παρουσίασαν οι εξαγωγές αγαθών και υπηρεσιών. Οι εξαγωγές αγαθών αυξήθηκαν κατά 2,8% ενώ οι εξαγωγές υπηρεσιών αυξήθηκαν κατά 12,6%.

Αύξηση κατά 9,3% σε σχέση με το 3° τρίμηνο του 2016 παρουσίασαν οι εισαγωγές αγαθών και υπηρεσιών. Οι εισαγωγές αγαθών αυξήθηκαν κατά 9,2% και οι εισαγωγές υπηρεσιών αυξήθηκαν κατά 6,9%.

in.gr